Jordi Monrós (PDECat) abandona la candidatura de Primàries a l'Hospitalet | NacióDigital
Jordi Monrós (PDECat) abandona la candidatura de Primàries a l'Hospitalet
El portaveu municipal del PDECat anuncia que es presentarà a les municipals com a cap de llista de Junts per l'Hospitalet
per NacióDigital , 6 d'abril de 2019 a les 14:45 |
Jordi Monrós, en una imatge d'arxiu | ACN
El portaveu del grup municipal del PDECat, Jordi Monrós, ha anunciat que no concorrerà a les eleccions com a candidat de Primàries l'Hospitalet i ho farà amb la marca de Junts per l'Hospitalet. Amb ell, han abandonat la llista una dotzena més d'integrants, en total, un 60% de les persones que formaven la llista. Ho ha comunicat a través de Twitter.
👉 Us deixo el comunicat que hem enviat avui les 13 persones que marxem de @PrimariesLH. Una decisió presa a títol individual per cadascú dels signants. Si necessiteu més informació, estaré encantat de donar-vos-la. pic.twitter.com/0lWLN8cqzq
— Jordi Monrós🎗 (@JordiMonros) 5 d’abril de 2019
Pel respecte que em mereixen tots els companys de @PrimariesLH a qui els hi desitjo el millor, no entraré a comentar els debats estèrils en que es pretén faltar i atacar a les persones. Tots seguim treballant pel mandat de l'1-O i per fer efectiva la República.
SOM-HI, SEGUIM !! pic.twitter.com/wJXMFeT1AR
— Jordi Monrós🎗 (@JordiMonros) 6 d’abril de 2019
Monrós ha justificat la decisió dient que no hi ha hagut possibilitat d'anar a les municipals amb una candidatura "transversal" que aglutinés el vot independentista de l'Hospitalet. També ha lamentat la "manca de transparència" a l'hora d'explicar que el projecte de Primàries l'Hospitalet no deixava de ser "un instrument de coalició de partits".
Finalment, el portaveu municipal es presentarà "com a PDECat dins de la coalició de Junts per Catalunya / Junts per l'Hospitalet", i ha assegurat que aquest espai "és potent" i s'hi sent identificada molta gent. Des de Primàries l'Hospitalet s'ha emès un comunicat explicant que, davant la renúncia d'alguns candidats, "s'està refent la llista amb nous membres per construir un nou punt de trobada sense peatges partidistes".
Eleccions municipals 2019, Política, Jordi Monrós, PDECat, Primàries L'Hospitalet, JxCat, JxL'H, Junts per l'Hospitalet, eleccions municipals l'Hospitalet 2019, eleccions municipals 2019